V Cursa Contra el Càncer Gandia
05 setembre 2018

## V Cursa Contra el Càncer Gandia05 setembre 2018Última actualització: 14 juliol 2025

![](../gestion/img/_AO_3326-copia.jpg)  
  

La **regidora d’Esports, Lydia Morant**, acompanyada de la **presidenta de l’AECC Gandia, Maribel Codina**, el **coordinador de carreres de l’AECC València, Sergio Sahuquillo** i la **psicòloga del programa de suport a malalts de càncer de Gandia, Natalia Ruiz**, ha presentat aquest matí la cinquena edició de la Cursa contra el Càncer Gandia, que organitza l’AECC Gandia i tindrà lloc el diumenge 28 d’octubre, a les 11 h, des de la plaça Prado.

_“Hui mateix ja s’ha obert la inscripció, per tant, vull convidar la ciutadania a participar-hi. L’objectiu és doble: impulsar l’esport i els hàbits de vida saludables, però sobretot recaptar fons per a les investigacions de la malaltia i el servei psico-oncològic de suport a les famílies i a les persones malaltes de Gandia”,_ ha recordat Morant.  

        La presidenta de l’AECC Gandia ha destacat també el caràcter solidari de la prova, ja que els 5 € del dorsal es destinaran íntegrament a la lluita contra la malaltia. A més, enguany s’ha fet una edició singularitzada per a Gandia de les samarretes, que es podran adquirir de forma opcional i que seran gratuïtes per als xiquets i les xiquetes, juntament la compra del dorsal.

        Les inscripcions es poden realitzar a: [www.runcancer.com](http://www.runcancer.com) i [www.toprun.es](http://www.toprun.es).  

La V Cursa contra el Càncer Gandia forma part de la quarta edició del Run Càncer-Circuït AECC València, que organitza 72 marxes i 22 carreres, el més nombrós d’Europa. _“Només al 2018 ja hem realitzat 13 proves més que en anys anteriors, amb gairebé 35.000 participants i una recaptació superior als 140.000 €. Amb aquests diners hem aconseguit crear beques doctorals per a la investigació del càncer”_, ha explicat Sahuquillo.    

        A Gandia, l’any 2017 hi van participar 5.003 persones i en aquesta nova edició s’espera superar la xifra.

        Finalment, Ruiz ha insistit que, gràcies a aquest tipus de proves solidàries, s’ha aconseguit millorar i augmentar l’atenció del servei de psico-oncologia que l’AECC ofereix des de l’any 2009 a l’hospital comarcal Francesc de Borja. _“En un principi, donàvem suport una vegada a la setmana. Des de l’any passat 2 a la setmana. I, a partir de dilluns, atendrem 3 dies per setmana. No només a l’hospital. I és que una altra de les novetats és que estarem també a la seu de l’AECC Gandia, al Casal d’Associacions de la plaça de les Xocolateres (antic Simancas), fent atenció individual i grupal”_.

        Per a més informació sobre aquest i altres serveis de suport, les persones interessades poden telefonar al 963 39 14 00 (AECC València).  

[Twittear](https://twitter.com/share)